На основу члана 72. став 1. Закона о локалним изборима („Службени гласник РС“, број 14/2022),

Изборна комисија општине Ивањица, на седници одржаној дана 28.11.2022. године, донела је

**Р Е Ш Е Њ Е**

**о додели мандата**

**1.** Мандат одборника Скупштинe општине Ивањица додељује се Милијану Ђурашевићу, пољопривреднику из Ивањице, Осоница бб, рођеном 18.12.1974. године, са Изборне листе АЛЕКСАНДАР ВУЧИЋ – ЗА НАШУ ДЕЦУ коју је на локалним изборима за одборнике Скупштинe општине Ивањица, одржаним дана 21. јуна 2020. године, поднела Коалиција: Александар Вучић – За нашу децу.

**2.** Кандидату из тачке 1. диспозитива овог решења Изборна комисија издаје уверење о избору за одборника Скупштине општине Ивањица.

**3.** Ово решење доставити Скупштини општине Ивањица и кандидату коме је мандат додељен.

**4.** Решење објавити на web - презентацији Републичке изборне комисије и порталу Општине Ивањица.

**О б р а з л о ж е њ е**

Скупштина општине Ивањица, на седници одржаној дана 10. новембра 2022. године, донела је Решење којим се др Желимир Милинковић, доктор медицине из Ивањице, разрешава функције одборника на коју је изабран Одлуком о потврђивању мандата одборника 01 Број: 06-16/2020 од 18. августа 2020. године, са изборне листе АЛЕКСАНДАР ВУЧИЋ – ЗА НАШУ ДЕЦУ, на лични захтев.

Чланом 72. став 1. Закона о локалним изборима („Службени гласник РС“, бр. 14/2022) прописано је да мандат који престане одборнику пре него што истекне време на које је изабран изборна комисија решењем додељује првом наредном кандидату са исте изборне листе којем није био додељен мандат одборника у року од два дана од дана када је констатовано да је престао мандат.

Изборна комисија општине Ивањица, увидом у изборну листу АЛЕКСАНДАР ВУЧИЋ – ЗА НАШУ ДЕЦУ, утврдила је да је први следећи кандидат за одборника са ове изборне листе коме није додељен мандат, који је предложен од исте политичке странке као и одборник којем је престао мандат, Милијан Ђурашевић из Ивањице, Осоница бб, на редном броју 32. наведене изборне листе и да је Изборној комисији општине Ивањица доставио писану изјаву да прихвата мандат одборника Скупштине општине Ивањица.

Чланом 63. Закона о локалним изборима је прописано да Изборна комисија издаје уверење о избору за одборника.

Имајући у виду наведено, донето је решење као у диспозитиву.

**УПУТСТВО О ПРАВНОМ СРЕДСТВУ:** Против овог решења може се поднети приговор Изборној комисији општине Ивањица у року од 72 сата од објављивања Решења на web **-** презентацији Републичке изборне комисије и порталу Општине Ивањица.

**изборна комисија општине ивањица**

**Број: 013-81/2022-01**

 **ПРЕДСЕДНИК**

 **\_\_\_\_\_\_\_\_\_\_\_\_\_\_\_\_\_\_\_\_**

 **Јована Богдановић**